Πριν το Πάσχα αναμένεται να ξεκαθαρίσει η υπόθεση και για τα 10 πολιτικά πρόσωπα τα οποία παραπέμφθηκαν από τον ΣΥΡΙΖΑ και τους ΑΝΕΛ σε Προανακριτική Επιτροπή για το σκάνδαλο της Novartis.

Οι πληροφορίες από τις δικαστικές αρχές δείχνουν ότι τα 8-9 άτομα θα αποδοθούν στην κοινωνία αθώα, δηλαδή οι δικογραφίες τους θα μπουν στο αρχείο, μετά όμως από δύο χρόνια που η κυβέρνηση Τσίπρα τα είχε βγάλει στη σέντρα.

Ο αν. υπουργός Δικαιοσύνης Δημήτρης Παπαγγελόπουλος είχε αφήσει βαριά σκιά ότι η Novartis ήταν το «μεγαλύτερο σκάνδαλο από συστάσεως του ελληνικού κράτους», ενώ αιχμές ότι «τα πήραν» άφηναν για κάποιους από τους 10, πολλά στελέχη του ΣΥΡΙΖΑ.

Ηδη προκλήθηκε θύελλα αντιδράσεων από την δικαστική εξέλιξη, την Δευτέρα. Υπενθυμίζεται ότι ζητήθηκε η άρση ασυλίας μόνο τον πρώην Υπουργό του ΠΑΣΟΚ Ανδρέα Λοβέρδο προκειμένου να καταθέσει με την ιδιότητα του υπόπτου. Θα του ασκηθεί ποινική δίωξη εφόσον δεν πείσουν οι εξηγήσεις που θα του ζητηθούν. Διαφορετικά και η δική του δικογραφία θα μπει στο αρχείο. Η διαδικασία θα κρατήσει κάποιους μήνες. Ανακοινώθηκε επίσης ότι αρχειοθετήθηκε το μέρος της δικογραφίας που αφορά στους Παναγιώτη Πικραμμένο, Ευάγγελο Βενιζέλο, Ανδρέα Λυκουρέντζο και Γιώργο Κουτρουμάνη.

Θέμα Κράτους Δικαίου

Ο Βαγγέλης Βενιζέλος δήλωσε ότι η πολιτική διαχείριση της Novartis «δεν αφορά όσους θίχτηκαν προσωπικά αλλά τη δημοκρατία και το κράτος δικαίου».

Υπενθύμισε ότι είχε πει εξαρχής ότι το σκάνδαλο της Novartis «είναι αντίστροφο, αφορά αυτούς που οργάνωσαν τη σκευωρία». «Την πιο μεγάλη και την πιο κακοφτιαγμένη πολιτική σκευωρία των τελευταίων δεκαετιών» δήλωσε ο πρώην πρόεδρος του ΠΑΣΟΚ. «Αυτό το αντίστροφο σκάνδαλο είναι ογκώδες και αυταπόδεικτο. Αποτελεί προσβολή του πολιτεύματος και ως εκ τούτου δεν έχουμε δικαίωμα να το υποβαθμίσουμε ή να το λησμονήσουμε» τόνισε.

Έρχονται κι άλλοι αθώοι

Ανοιχτή παραμένει η έρευνα ως προς τους Αντώνη Σαμαρά, Γιάννη Στουρνάρα, Δημήτρη Αβραμόπουλο, Άδωνη Γεωργιάδη και Μάριο Σαλμά η οποία όμως σύμφωνα με δικαστικές πηγές επίσης θα κλείσει πριν τις ευρωεκλογές. Ανοιχτό παραμένει το ενδεχόμενο να κληθεί ένα ακόμη πρόσωπο από τα υπόλοιπα πέντε, με τις μεγαλύτερες πιθανότητες να συγκεντρώνει ο αντιπρόεδρος της ΝΔ Αδωνις Γεωργιάδης όχι γιατί έχει βρεθεί ροή μαύρου χρήματος - για κανένα από τα 10 πρόσωπα δεν έχει βρεθεί παρά το ξεσκόνισμα όλων των λογαριασμών των πολιτικών και των συγγενικών τους προσώπων. Αλλά η πολιτική εκτίμηση που γίνεται είναι ότι ο Αδωνις Γεωργιάδης έχει ενοχλήσει πολύ τον ΣΥΡΙΖΑ, βρίσκεται κοντά στον Κυριάκο Μητσοτάκη και ο στόχος του Μαξίμου ήταν να πλήξει τη ΝΔ προεκλογικά.

Ακόμη όμως και στην περίπτωση που κληθεί ως ύποπτος ο κ.Γεωργιάδης μέσα στις επόμενες εβδομάδες, και τελικά ο πρωθυπουργός αποφασίσει να γίνουν πρόωρες εθνικές εκλογές, θα είναι υποψήφιος όπως έχει ανακοινωθεί στον βόρειο τομέα της β Αθήνας. Στελέχη της Πειραιώς μάλιστα προεξοφλούν την υπερψήφιση του γιατί θα έχει «ηρωποιηθεί» από τον ίδιο τον ΣΥΡΙΖΑ, όπως λένε χαρακτηριστικά.

Βέβαια μπορεί να κληθεί ως ύποπτο και κάποιο άλλο πρόσωπο από τα εναπομείναντα πέντε ή να αρχειοθετηθεί όλο το υπόλοιπο κομμάτι της δικογραφίας. Κοντός ψαλμός...

Σταθμός η 22η Απριλίου

Στις 31 Μαρτίου ολοκληρώθηκε η θητεία της εισαγγελέως διαφθοράς Ελένης Τουλουπάκη που χειρίζεται τον φάκελλο της Novartis. Στις 22 Απριλίου συνεδριάζει το ανώτατο δικαστικό συμβούλιο του Αρείου Πάγου προκειμένου να αποφασίσει την παράταση της θητείας της κατά δύο χρόνια -η ίδια φαίνεται ότι θα το επιθυμούσε - ή την αντικατάσταση της, που όμως δεν φαίνεται εύκολη διότι δεν υπάρχει προθυμία άλλων δικαστικών να διεκδικήσουν την ηλεκτρική καρέκλα, σε προεκλογική περίοδο, με την ακραία σύγκρουση των κομμάτων και σε ότι αφορά σε θέματα δικαιοσύνης.

Η παράταση της θητείας της κυρίας Τουλουπάκη κατά δύο χρόνια, σημαίνει ότι θα συνεχίσει να κατέχει την κρίσιμη εισαγγελία και κατά τη διάρκεια μιας κυβέρνησης της ΝΔ αν κερδίσει τις εκλογές. Θα υπάρξουν αντιδράσεις. Η συγκεκριμένη δικαστικός έχει δεχθεί από την Αντιπολίτευση δριμεία κριτική ως προς τον τρόπο άσκησης των καθηκόντων της. Επίσης κάποια από τα 10 πολιτικά πρόσωπα -ανάμεσα τους είναι και ο πρώην πρωθυπουργός Αντώνης Σαμαράς- που παραπέμφθηκαν στην Προανακριτική με βάση τις μαρτυρίες των τριών προστατευόμενων μαρτύρων και μόνο, έχουν ασκήσει μηνύσεις σε βάρος των εμπλεκόμενων δικαστικών λειτουργών.

Η Πειραιώς έκανε λόγο «για την μεγαλύτερη σκευωρία που έχει στήσει ελληνική κυβέρνηση κατά των πολιτικών της αντιπάλων». Αφησε αιχμές ότι «ηθελημένα ή μη, φαίνεται να συμπράττουν και δικαστικοί λειτουργοί, οι οποίοι δέχθηκαν να ανακοινώσουν σε… δόσεις το πόρισμά τους για την υπόθεση Novartis, εξυπηρετώντας έτσι τις επικοινωνιακές σκοπιμότητες του Μαξίμου.Σκοπιμότητες τις οποίες, άλλωστε, είχαν προαναγγείλει τα δημοσιογραφικά φερέφωνα της κυβέρνησης.»